**Amserau a Thymhorau**

**Rhan 1 - O’r Adfent i Gyflwyniad Crist**

**Adran 5**

**Atodiad**

Sant Nicolas

Rhagfyr 6

*Groegwr o ran ei enedigaeth oedd Sant Nicolas, Esgob Myra (sy’n rhan o Dwrci heddiw) yn y bedwaredd ganrif. Yn ôl y sôn, rhannai anrhegion yn y dirgel a daliai’r tlodion yn agos at ei galon. Fe’i coffeir drwy’r byd mewn sawl gwlad, diwylliant a ffordd, ac arno ef y seiliwyd ein Santa Clos (Siôn Corn) ni. Mae ei ddydd gŵyl ddechrau’r Adfent yn gyfle delfrydol nid yn unig i archwilio a dathlu hanes traddodiad Nadolig sy’n bodoli heddiw (ac sy’n ymddangos yn seciwlar), ond mae hefyd yn ein dwyn yn ôl at orchymyn Crist inni garu ein gilydd fel y carodd ef ni, ac yn ein hatgoffa mai cariad Duw, a fynegwyd yng ngenedigaeth Crist, yw craidd dathliadau’r Nadolig. Y mae i Sant Nicolas sawl swydd ond ef yn, benodol, yw nawdd sant plant a mordeithwyr.*

*Gall y deunydd hwn fod yn rhan o wasanaeth y Cymun Bendigaid neu’n wasanaeth Litwrgi’r Gair. Ar ôl y rhagarweiniad gellir dweud y Brawddegau o Edifeirwch sydd ar gyfer yr Adfent.*

Yn enw’r Tad a’r Mab a’r Ysbryd Glân. **Amen**.

Gras a thangnefedd a fo gyda chwi

**a’th gadw di yng nghariad Crist**.

***Y Rhagarweiniad***

*Gellir dweud y canlynol:*

Gyfeillion annwyl, heddiw coffawn fywyd Sant Nicolas y disgleiria ei haelioni a’i gariad yn esiamplau gloyw i bawb. Mae ei garedigrwydd i’r tlawd a’i ofal o’r anghenus yn ein dwyn i graidd yr efengyl sy’n ein gorchymyn i garu ein gilydd fel y carodd Iesu ni. Carodd Duw y byd gymaint nes iddo roi ei unig Fab. Ym mhresenoldeb Iesu, y mae ei adfent wrth y drws, gweddïwn inni gael ein llenwi â chariad a haelioni, trugaredd calon tuag at yr anghenus a diolchgarwch am yr holl roddion a gawsom.

***Colect***

Dduw ein Tad,

ceraist y byd gymaint nes iti roi dy unig Fab, Iesu Grist,

a’n dysgodd i garu ein gilydd fel y carodd ef ni.

Yr wyt yn parhau i fendithio’r byd

drwy godi pobl sanctaidd y mae eu bywydau yn datguddio dy deyrnas o oleuni a chariad.

Diolchwn iti am Sant Nicolas

y cawn ein hysbrydoli gan ei gariad a’i haelioni hyd at y dydd hwn.

Boed i’w esiampl ef o sancteiddrwydd a chariad hunan-roddedig

ein hysgogi ni i roi fel y gwnaethom ni dderbyn.

Gofynnwn hyn drwy Iesu Grist ein Harglwydd,

y bo iddo, gyda thi a’r Ysbryd Glân,

bob anrhydedd a gogoniant, yn awr ac am byth. **Amen**.

***Darlleniadau***

*Gellir darllen un neu fwy o’r isod:*

Salm 23 *Yr Arglwydd yw fy mugail..*

Colosiaid 3: 12-17 *‘Gwisgwch amdanoch dynerwch calon.’*

1 Timotheus 4: 11-16 *‘Paid â gadael i neb dy ddiystyru am dy fod yn ifanc.’*

Philipiaid 2: 5-11  *‘O’i gael ar ddull dyn, fe’i darostyngodd ei hun.’*

1 Ioan 4: 7-14 *‘Gadewch i ni garu ein gilydd.’*

Marc 14: 1-9 *‘Bydd y tlodion gyda chwi bob amser.’*  
Marc 10: 17-22 *‘Gwerth y cwbl sydd gennyt a dyro i’r tlodion.’*

Luc 6: 31-36 *‘Byddwch yn drugarog fel y mae eich Tad yn drugarog.’*

Luc 9: 46-48 ‘*Pwy bynnag sy’n derbyn y plentyn hwn yn fy enw i, y mae’n fy nerbyn i.’*

Luc 12: 13-21 *‘Cesglwch drysorau i chwi eich hun yn y nefoedd.’*

***Homili***

***Ymbiliau***

Fy mrodyr a’m chwiorydd, gweddïwn ar yr Arglwydd y caiff pawb ei lanw â’i haelioni a’i gariad, a fu’n nodweddion mor amlwg o fywyd Sant Nicolas.

Gweddïwn dros holl esgobion yr eglwys: iddynt fod yn fugeiliaid hael a chariadus i bawb o Bobl Dduw.

1. Cynorthwya ni i garu ein gilydd

**fel y ceraist ti ni.**

Gweddïwn dros blant y byd: boed i dymor y Nadolig eu llanw â llawenydd a’u hysbrydoli i fod yn hael a charedig. ***A*.**

Gweddïwn dros blant ein Heglwys: boed iddynt dyfu’n nes at Iesu, dydd ar ôl dydd. ***A*.**

Gweddïwn dros bob rhiant, rhieni-cu (teidiau a neiniau), rhieni bedydd, athrawon Ysgol Sul a phawb sy’n ymwneud â meithrin plant yn y ffydd Gristionogol: boed iddynt fod yn esiamplau euraid i’r rhai sydd yn eu gofal. ***A***.

Gweddïwn dros bawb sy’n dlawd ac sydd heb bethau sylfaenol bywyd: boed iddynt dderbyn haelioni a gofal gan eraill. ***A*.**

Gweddïwn dros bawb sy’n gweithio ar y môr: boed iddynt gael eu nerthu yn eu gwaith a dychwelyd yn ddiogel i’r porthladd. ***A*.**

Gweddïwn dros bawb sy’n gofalu am yr anghenus: boed i’w gwaith fod yn ysbrydoliaeth i eraill. **A.**

*Os na ddethlir yr Ewcharist dywedir Gweddi’r Arglwydd i orffen yr Ymbiliau.*

Fel y dysgodd Iesu ei hun inni, gweddïwn:

**Ein Tad**….

*Mae bywyd Sant Nicolas, sy’n llawn delweddaeth, yn addas ar gyfer ymdrin â Theyrnas Dduw yn greadigol gyda phob oedran, ond yn enwedig gyda phlant. Gellir gwau cyswllt rhyngddo a themâu’r Adfent ac â’r ffordd y mae nifer o bobl yn dathlu’r Nadolig cyn y diwrnod penodol. Cyflwynir y gweddïau a’r dewisiadau canlynol i’r plwyfi hynny a fydd, efallai, yn dymuno dathlu dydd gŵyl Sant Nicolas yn y ffordd honno.*

**Defodau Ychwanegol**

***Gweddi o Fendith wrth roi Orenau neu Anrhegion eraill***

*Cynigir yr isod i gyfleu’r llawenydd o roi ac o dderbyn. Pethau bychain i’w bwyta oedd rhoddion Sant Nicolas fel rheol: orenau, afalau, cnau, melysion a bisgedi, pethau pitw a phethau tila yr olwg o’u cymharu â’r nifer mawr o anrhegion a roddir ac a geir adeg y Nadolig ymysg y niferoedd yn ein cymdeithas, ond maent yn ein hatgoffa o’r hyn sy’n wirioneddol bwysig ac yn ein cynorthwyo i drysori popeth a gawsom.*

Dduw ein Tad cariadus,

wrth inni baratoi at dymor ewyllys da,

ysbrydola ni, yn union fel Sant Nicolas, i fyw yn hael i eraill,

i estyn allan i’r anghenus

a dwyn goleuni i’r rhai sydd mewn tywyllwch.

Bendithia ni a phawb sy’n derbyn yr *orenau* hyn,

arwydd o felyster dy gariad,

fel y cawn fedi cynhaeaf o hedd a llawenydd

a dwyn ffrwyth cariad Iesu yn ein bywydau.

Gofynnwn hyn drwy Grist ein Harglwydd. **Amen**.

***Gweddi o Fendith wrth Roi Darnau Arian neu Anrhegion eraill***

*Mae un o’r hanesion am fywyd Sant Nicolas yn sôn am ddyn tlawd a chanddo dair merch. Am ei fod yn dlawd a heb fodd i gael gwaddol ynghyd at eu priodasau nid oedd dim o’u blaen ond eu gwerthu yn gaethferched. Ond, deirgwaith, cafwyd llond cwdyn o aur yn eu tŷ: bob tro wedi ei daflu drwy’r ffenestr ac wedi cwympo i mewn i hosanau neu esgidiau a oedd yn sychu wrth y tân. Dyma sail yr arfer fod plant yn gadael hosanau i Sant Nicolas i’w llanw ag anrhegion. Tair pelen aur, darnau arian, cydau arian neu, weithiau, orenau neu afalau yw’r symbolau sy’n cael eu cysylltu â Sant Nicolas.*

Dduw ein Tad,

mae goleuni’r Nadolig yn torri ar y gorwel,

mae’r nos yn ildio ei lle i lewyrch dyfodiad dy Fab i’r byd.

Bendithia ni a phawb sy’n derbyn y darnau arian hyn.

Boed iddynt ddwyn i’n cof haelioni a charedigrwydd Sant Nicolas

a’r cymorth a roddodd mor eiddgar i’r rhai oedd mewn trafferth neu angen.

Cynorthwya ni i arfer ein doniau i greu byd o heddwch a chariad.

Boed i ni fod yn arwyddion o obaith mewn byd diobaith,

ffaglau disglair o olau lle bo tywyllwch yn taflu ei gysgod.

Gofynnwn hyn drwy Grist ein Harglwydd. **Amen**.

***Gweddi o Fendith wrth ddarparu Rhoddion i’r Tlodion***

*Mae’r dydd gŵyl hwn yn un addas at gasglu a dosbarthu rhoddion i’r tlawd: pethau fel bwyd a dillad.*

Dduw ein Tad,

darostyngwyd dy Fab, Iesu Grist, er ein mwyn ni;

fe’i gwacaodd ei hun o ogoniant

a dyfod ar wedd dynion.

Estynnodd drugaredd ei galon i’r rhai anghenus,

daeth â newyddion da i dlodion

ac unionodd y gwargam.

Am mai’r un yw cenhadaeth yr eglwys heddiw

estynnwn ninnau allan at bawb sydd mewn angen.

Gan ddwyn i gof esiampl Sant Nicolas

a ymrwymodd i weithredoedd o elusen a chariad,

bendithia bawb sy’n derbyn y rhoddion hyn

fel y’u llenwir â llawenydd

a chael popeth sydd ei angen arnynt i fyw bywydau llawn a llesol.

Gofynnwn hyn drwy Grist ein Harglwydd. **Amen**.

**Y Plentyn yn Esgob**

*Dechreuodd y traddodiad hwn yn yr Oesoedd Canol a daeth yn boblogaidd yn ddiweddar mewn sawl ardal. Gwisgir y plentyn a ddewiswyd mewn dillad esgobol addas a’i osod i eistedd ar gadair mewn lle amlwg. Mae’r weithred hon, yn ogystal â bod yn hwyl sy’n apelio at blant, yn mynegi gwirionedd am Deyrnas Dduw. Geiriau Magnificat Mair: ‘tynnodd dywysogion oddi ar eu gorseddau, a dyrchafodd y rhai distadl,’ sy’n ysbrydoli’r gweithgaredd hwn.*

Yr ydym yn datgan dy fawredd, Arglwydd Dduw,

wrth i’th deyrnas nesáu yn ei chyflawnder.

Dy dangnefedd a’th gyfiawnder sy’n gwawrio,

dy lewyrch gogoneddus sy’n torri drwy dywyllwch y nos.

Tyrd yn awr, darostwng y nerthol o’u gorseddau,

dyrchafa’r isel radd,

a llanw’r newynog â phethau da.

Cynorthwya ni i ddilyn dy ffyrdd o ostyngeiddrwydd a chariad

a chroesawu llewyrch gogoneddus dy deyrnas.

Gofynnwn hyn drwy Grist ein Harglwydd. **Amen**.

***Y Fendith Olaf a’r Gollwng***

Yr Arglwydd a fo gyda chwi.

**A hefyd gyda thi**.

Llewyrched Crist, Haul cyfiawnder, arnoch a chwalu’r tywyllwch o’ch blaen, a bendith Duw hollalluog, y Tad, y Mab, a’r Ysbryd Glân a fo yn eich plith ac a drigo gyda chwi yn wastad. **Amen**.

Mae’r Arglwydd yn dyfod; ewch allan i’w gyfarfod.

Ewch mewn tangnefedd i garu a gwasanaethu’r Arglwydd.

**Yn enw Crist. Amen.**

Santes Lleucu

Rhagfyr 13

*Santes sy’n perthyn i ddiwedd y drydedd a dechrau’r bedwaredd ganrif yw Lleucu; cafodd ei merthyru adeg yr erledigaeth Rufeinig olaf, yn ystod teyrnasiad Diocletian. ‘Goleuni’ yw ystyr ei henw (daw elfen gyntaf y gair ‘lleucu’ o’r Lladin ‘lux’ sy’n golygu ‘golau’) a cheir fod yr Eidal a Sgandinafia yn talu sylw arbennig iddi. Cysylltir ei dydd gŵyl â sawl traddodiad poblogaidd: yn Sweden mae un ferch o bob teulu yn gwisgo gwisg wen, ac arni wregys neu ruban coch, ac yn rhoi ar ei phen dorch fythwyrdd a chanhwyllau wedi eu cynnau. Yn Hwngari mae’n arferol plannu gwenith y Nadolig sydd, wedi iddo flaguro’n wyrdd-golau erbyn y Nadolig, yn cael ei offrymu wrth y preseb. Mae hynny’n weithred o ddefosiwn hyfryd i Iesu, bara’r bywyd, a aned ym Methlehem (‘tŷ bara’) ac a osodwyd i orwedd mewn preseb. Gellid defnyddio’r arfer yn ddefosiwn Adfent hefyd, oherwydd y pwyslais ar wylio ac aros.*

*Mae hanes dewrder Lleucu ac ystyr ei henw yn ei gwneud yn sant arbennig o addas i’r Adfent. Oherwydd ei henw a’r traddodiadau sy’n perthyn iddi daeth yn nawdd sant y dall a’r rhai sydd â nam ar ei golwg neu’n cael trafferth â’u llygaid. Yng nghalendr Julian digwyddai ei dydd gŵyl ar ddiwrnod byrraf y flwyddyn (felly y’i disgrifir ym marddoniaeth John Donne, ‘A Nocturnal upon St Lucie’s day’) ac er nad yw hynny’n wir yn achos calendr Gregory mae ei dydd gŵyl yn llawn o’r ddelweddaeth wreiddiol.*

***Colect***

*Naill ai’r weddi o Golectau’r Eglwys yng Nghymru neu:*

Ar yr awr dywyllaf, Arglwydd Dduw,

fe dyr dy Wawr Ddisglair arnom ni,

gan chwalu’r cysgodion

a rhoi terfyn ar dywyllwch y nos.

Wrth inni ddathlu bywyd Santes Lleucu

a fu, yn wyneb perygl ac angau, yn ffyddlon i’w galwad,

gweddïwn i oleuni dy gariad ein harwain ni i weld prydferthwch dy wirionedd,

ac agor ein llygaid i ganfod presenoldeb dy Fab,

y bo iddo gyda thi a’r Ysbryd Glân

bob anrhydedd a gogoniant, yn awr ac am byth. **Amen.**

***Darlleniadau***

Eseia 9: 1-7 *Y bobl oedd yn rhodio mewn tywyllwch a welodd oleuni mawr*

Eseia 62: 1-5 ‘*Byddi’n goron odidog yn llaw’r ARGLWYDD..’*

Effesiaid 5: 8-14 ‘*Tywyllwch oeddech chwi gynt, ond yn awr goleuni ydych yn yr Arglwydd.’*

Ioan 8: 12 ‘*Myfi yw goleuni’r byd.’*

***Gweddi wrth gynnau Canhwyllau***

*Gellir rhoi canhwyllau i’r bobl a’u cynnau naill ai wrth ganu emyn/cân addas ac yna dweud y*

*weddi isod, neu gellir hepgor y canu a’u cynnau tra dywedir y weddi:*

Dad y gogoniant, sanctaidd a thragwyddol,

boed i’r goleuni a lanwodd Santes Lleucu,

goleuni Iesu dy Fab,

lanw’r lle hwn lle’r ydym ni,

a goleuo ein calonnau a’n meddyliau.

Wrth inni baratoi i ddathlu geni Iesu

boed i bob cwr o’n bywydau dywynnu â gobaith

a llewyrchu â chariad Iesu

sy’n Arglwydd yn oes oesoedd. **Amen.**

***Gweddi wrth blannu Gwenith y Nadolig***

Dduw yr holl Greadigaeth,

yr wyt yn anfon y glaw i ddyfrhau’r ddaear a meithrin tyfiant,

gosodaist yr haul, y sêr a’r lleuad (lloer) yn y nen

i gynhesu’r ddaear a’i goleuo, gan euro hyd yn oed y nos dywyllaf.

Bendithia ni wrth inni blannu’r hadau gwenith hyn.

Tra byddom yn eu gwylio’n tyfu

fe ddisgwyliwn am eni Iesu ym Methlehem; ef yw Bara’r Bywyd

sy’n ein bwydo â’i bresenoldeb ef ei hun,

ein Harglwydd yn oes oesoedd. **Amen.**

***Ymbiliau***

Gweddïwn ar Dduw ein Tad y mae ei Fab, Iesu Grist y gwir oleuni sy’n goleuo pob dyn, ar fin dyfod i’r byd.

Gweddïwn am ysbryd o ddewrder oddi mewn i’r eglwys: arhosed pob Cristion yn gryf yn ei ffydd, yn llawn gobaith, ac yn fyw i Dduw yng Nghrist Iesu ein Harglwydd.

***A.*** Dduw’r goleuni a’r gwirionedd

**gwrando ein gweddi.**

Gweddïwn dros bob plentyn: tywysed goleuni’r Nadolig y rhai ifanc at Iesu, y goleuni tragwyddol. ***A***.

Gweddïwn dros Gristionogion ledled y byd, sy’n dioddef erledigaeth: boed iddynt gael eu cyflenwi â dewrder a ffydd a chael hyd i ryddid i wasanaethu’r Arglwydd. ***A.***

Gweddïwn dros bawb sy’n cael trafferth â’u llygaid neu sy’n cael anhawster i weld: boed iddynt gael eu trin yn dyner ac yn barchus. ***A.***

Gweddïwn am inni ddeall yn glir yr hyn y mae’r Arglwydd yn ein galw i gyflawni: llanwer ein calonnau â’r awydd i groesawu ei ewyllys ef i ni ac i’r byd. ***A.***

*Os na ddethlir yr Ewcharist bydd yr ymbiliau yn gorffen â Gweddi’r Arglwydd:*

Gweddïwn ar y Tad, y daw teyrnas goleuni a thangnefedd yn ei chyflawnder:

**Ein Tad…**

***Y Fendith a’r Gollwng:***

Yr Arglwydd a fo gyda chwi.

**A hefyd gyda thi.**

Llewyrched Crist, Haul cyfiawnder, arnoch a chwalu’r tywyllwch o’ch blaen, a bendith Duw hollalluog, y Tad, y Mab, a’r Ysbryd Glân a fo yn eich plith ac a drigo gyda chwi yn wastad. **Amen**.

Mae’r Arglwydd yn dyfod. Ewch allan i’w gyfarfod.

Ewch mewn tangnefedd i garu a gwasanaethu’r Arglwydd

**Yn enw Crist. Amen.**